ORDE do 22 de febreiro de 2007 pola que se aproban as bases e se procede á convocatoria de axudas a estudantes universitarios para a realización de cursos de idiomas no estranxeiro e para asistencia a congresos, simposios, seminarios ou similares.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 06/03/2007

O Estatuto de autonomía de Galicia, no seu artigo 31, establece como competencia plena da Comunidade Autónoma de Galicia a regulación e administración do ensino en toda a súa extensión, niveis e graos, modalidades e especialidades, no ámbito das súas competencias.
O Real decreto 1754/1987, do 18 de decembro (BOE do 19 xaneiro e DOG do 17 de febreiro de 1988), transferiulle á comunidade autónoma competencias en materia de universidades. Estas competencias foron asumidas pola comunidade autónoma e asignadas á Consellería de Educación no Decreto 62/1988, do 17 de marzo (DOG do 8 de abril). A Lei 11/1989, do 20 de xullo (DOG do 16 de agosto), de ordenación do sistema universitario de Galicia, determina a constitución do sistema universitario de Galicia con tres universidades: a Universidade da Coruña, a de Santiago de Compostela e a de Vigo.
A Consellería de Educación e Ordenación Universitaria, a través da Dirección Xeral de Ordenación e Calidade do Sistema Universitario de Galicia, está a levar adiante unha política de asistencia económica aos estudantes que queda concretada en diversas accións, co obxecto de favorecer, dentro das limitacións orzamentarias, a calidade, a competencia, a igualdade de oportunidades e a excelencia no rendemento académico.
Con esta orde preténdese continuar a política de bolsas e axudas para a realización de cursos de idiomas no estranxeiro e para asistencia a congresos, simposios, seminarios ou similares, destinadas a estudantes universitarios.
A Consellería de Educación e Ordenación Universitaria é consciente de que a formación integral dos seus estudantes exixe complementar as actividades docentes con outro tipo de experiencias que, por diversas razóns, teñen difícil cabida nas aulas e laboratorios das universidades do SUG.
Dunha banda, a adaptación do alumnado ao Espazo Europeo de Educación Superior exixe o coñecemento dunha segunda lingua para mellorar a competencia e a capacidade de estudo e traballo no contexto internacional. Doutra, a Consellería de Educación e Ordenación Universitaria debe apoiar as iniciativas dos estudantes que poidan contribuír a enriquecer a súa formación académica e científica tanto no contorno dos centros e das universidades do SUG como en calquera outro lugar en que se produzan eventos, congresos, simposios, seminarios e calquera outro tipo de acontecementos que poidan contribuír á dita formación.
Polo que antecede, esta consellería
DISPÓN:
Artigo 1º.-Obxecto.
Convócanse axudas, en réxime de concorrencia competitiva, dirixidas ao alumnado universitario matriculado nunha das tres universidades do sistema universitario de Galicia durante o curso 2006/2007 e destinadas a sufragar parte dos gastos ocasionados pola realización de cursos de idiomas no estranxeiro e pola asistencia a congresos, simposios, seminarios ou similares, segundo se detalla:
1. Financiamento de viaxes para estadías nalgún Estado membro da Unión Europea co obxecto de coñecer a lingua dese país (anexo I).
2. Axudas para asistencia a congresos, simposios, seminarios ou similares (anexo II).
Artigo 2º.-Orzamento.
A Consellería de Educación e Ordenación Universitaria financiará estas axudas con cargo á aplicación orzamentaria 09.04.422C.480.0 dos orzamentos xerais da Comunidade Autónoma de Galicia para o ano 2007, cunha contía global de 193.000 euros, destinándose a cada unha delas as seguintes cantidades:
-Anexo I: 140.000 euros.
-Anexo II: 53.000 euros.
As cantidades antes citadas poderán incrementarse de acordo coas dispoñibilidades económicas da consellería ou, no caso de quedar remanente no orzamento dunha acción poderá reverter na outra acción.
Artigo 3º.-Período.
As actividades para as que se solicita a axuda terán que ser realizadas durante o curso académico 2006-2007.
Artigo 4º.-Solicitudes e prazo de presentación.
1. As solicitudes, segundo os modelos ED416A e ED432A que se publican respectivamente como anexos III e IV a esta orde, asinadas polo/a interesado/a, deberán ir acompañadas da documentación a que se fai referencia no punto 3º dos correspondentes anexos I e II, presentaranse no rexistro xeral da Consellería de Educación e Ordenación Univer
sitaria, dirixidas á Dirección Xeral de Ordenación e Calidade do Sistema Universitario de Galicia (edif. administrativo San Caetano, s/n, 15781 Santiago de Compostela) ou ben en calquera dos centros previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999 (BOE do 14 de xaneiro), para a presentación de instancias.
Se a solicitude é remitida por correo, presentarase en correos en sobre aberto para que sexa datada e selada polo funcionario antes de que proceda á súa certificación.
Non se admitirá como medio de presentación de solicitudes os servizos de mensaxería privados.
2. O prazo de presentación de solicitudes será de trinta e un días naturais contados desde o día seguinte ao da publicación desta orde no DOG.
Artigo 5º.-Tramitación.
Unha vez comprobado que as solicitudes reúnen os requisitos establecidos na presente orde de convocatoria exporanse as listas provisionais das solicitudes admitidas e excluídas nos taboleiros de anuncios da Dirección Xeral de Ordenación e Calidade do SUG da Consellería de Educación e Ordenación Universitaria, nas súas delegacións provinciais, e nas vicerreitorías de estudantes das tres universidades galegas, sinalando, se é o caso, as causas de exclusión.
Así mesmo, estas listas tamén poderán ser consultadas no portal educativo da Consellería de Educación e Ordenación Universitaria (www.edu.xunta.es).
As listas provisionais estarán expostas do 4 ao 14 de maio de 2007. Os interesados poderán, durante este prazo, formular as reclamacións para emendar erros e faltas de documentación ante a Dirección Xeral de Ordenación e Calidade do Sistema Universitario de Galicia presentando, se é o caso, a documentación necesaria.
Transcorrido este prazo sen que se emenden as causas de exclusión considerarase que o interesado desiste da súa petición, nos termos establecidos no artigo 71 da Lei 30/1992.
Artigo 6º.-Comisión avaliadora e criterios de selección.
1. A selección dos/as candidatos/as será realizada por unha comisión integrada por:
Presidente: o titular da dirección xeral de Ordenación e Calidade do Sistema Universitario de Galicia ou, por delegación o titular da Subdirección Xeral de Universidades.
Vogais:
-O titular do órgano competente en materia de estudantes da Universidade de Santiago de Compostela.
-O titular do órgano competente en materia de estudantes da Universidade da Coruña.
-O titular do órgano competente en materia de estudantes da Universidade de Vigo.
-O/A xefe/a do Servizo de Apoio e Orientación aos Estudantes Universitarios.
Secretario/a: un/a funcionario/a da Dirección Xeral de Ordenación e Calidade do Sistema Universitario de Galicia, que actuará con voz e voto.
Se por calquera causa, no momento en que a comisión avaliadora teña que examinar as solicitudes, algún dos compoñentes non puidese asistir, será substituído pola persoa que para o efecto se nomee. O dito nomeamento deberá recaer noutra persoa da dirección xeral ou da universidade correspondente, en virtude da súa representación.
2. Os criterios de selección figuran nos correspondentes anexos I e II desta convocatoria.
Artigo 7º.-Resolución.
Unha vez efectuada a selección pola comisión avaliadora, na que se terán en conta os criterios establecidos nos respectivos anexos I e II, esta comisión elevará, a través da Dirección Xeral de Ordenación e Calidade do Sistema Universitario de Galicia, un informe-proposta á conselleira de Educación e Ordenación Universitaria, quen emitirá resolución na que constarán tres relacións: unha na que se incluirán os/as alumnos/as que resulten adxudicatarios/as das axudas; unha segunda na que se incluirán os alumnos aos que lles sexa denegada a axuda por non reunir algún ou algúns dos requisitos exixidos nesta convocatoria e unha terceira, na que se incluirán os/as alumnos/as que reúnan os requisitos desta pero que non teñan acadado un número de orde que lles permita obter a axuda. Os alumnos incluídos nesta última relación quedarán ordenados de acordo coas súas puntuacións e constituirán a lista de suplentes coa que se irán substituíndo, por rigorosa orde, aos alumnos adxudicatarios que, por
calquera causa, non participen no programa.
Os solicitantes aos que lles sexa denegada a axuda poderán solicitar a devolución da documentación presentada no prazo de tres meses a partir da publicación da resolución da convocatoria no Diario Oficial de Galicia.
Contra esta resolución, que esgota a vía administrativa, os interesados poderán interpoñer recurso potestativo de reposición perante a conselleira de Educación e Ordenación Universitaria no prazo dun mes a partir do día seguinte ao da publicación da resolución no DOG, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente o recurso contencioso-administrativo no prazo de dous meses perante o Tribunal Superior de Xustiza de Galicia, consonte o artigo 46 da Lei 29/1998, reguladora da xurisdición-contencioso administrativa.
Para os efectos establecidos no artigo 10 do Decreto 287/2000, do 21 de novembro (DOG do 11 de decembro), polo que se desenvolve o réxime de axudas e subvencións públicas da Comunidade Autónoma de Galicia, o prazo máximo para resolver as solicitudes correspondentes ás accións especificadas nesta orde, será de seis meses, contados a partir da publicación desta convocatoria no Diario Oficial de Galicia.
As solicitudes entenderanse desestimadas de non ditarse resolución expresa no prazo sinalado no parágrafo anterior.
Artigo 8º.-Pagamento.
As axudas aboaranse na conta bancaria indicada polo/a beneficiario/a tras a presentación, dentro do prazo establecido, da documentación xustificativa de asistencia á actividade para a que se lle concedeu a axuda, e á que se fai referencia nos respectivos anexos I e II.
Artigo 9º.-Incompatibilidades.
1. Estas bolsas son incompatibles coa percepción de soldos ou salarios que impliquen vinculación contractual ou estatutaria do/a bolseiro/a, con calquera tipo de ingresos pola prestación de servizos profesionais ou a realización de traballo remunerado, cando o importe deste supere o indicador público de renda de efectos múltiples (Iprem) para 2006 (importe anual 5.749,20 euros) e con calquera outra bolsa destinada a ese mesmo fin por algunha das administracións públicas competentes ou calquera dos seus organismos, entes ou sociedades.
2. Toda alteración das condicións tidas en conta para a concesión da subvención, e en todo caso a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
Artigo 10º.-Obrigas dos beneficiarios.
1. Os solicitantes, polo feito de solicitaren esta axuda, comprométense a aceptar o contido desta convocatoria e o seu resultado, así como a cumprir as seguintes obrigas:
a) Remitir á Dirección Xeral de Ordenación e Calidade do Sistema Universitario de Galicia (Subdirección Xeral de Universidades), unha vez finalizado a actividade a documentación que en cada anexo se solicita.
b) Comunicar por escrito a renuncia á bolsa no caso de producirse unha causa que determine dita renuncia.
c) Informar o órgano concedente da obtención doutras subvencións ou axudas para a mesma finalidade, procedentes de calquera administración, ente público ou privado.
d) Someterse ás actuacións de comprobación que efectúe o órgano concedente e a facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas.
2. O incumprimento total ou parcial de calquera das condicións establecidas nesta orde constituirá causa determinante de revogación da axuda e do seu reintegro polo/a beneficiario/a, segundo o disposto no artigo 78.10º do Decreto lexislativo 1/1999, do 7 de outubro, de acordo coa redacción dada pola Lei 14/2004, do 29 de decembro.
Disposicións adicionais
Primeira.-A presentación da solicitude de concesión de axuda comportará autorización á Consellería de Educación e Ordenación Universitaria para:
a) Obter da Axencia Estatal de Administración Tributaria, da Tesouraría Xeral da Seguridade Social e da Consellería de Economía e Facenda os datos de carácter tributario necesarios para a determinación da renda na unidade familiar.
b) Facer públicos nos rexistros regulados no Decreto 132/2006, do 27 de xullo, os datos relevantes referidos ás axudas e subvencións recibidas así como as sancións impostas.
A reserva que o peticionario poida facer no senso de non autorizar a obtención de datos ou a publicidade dos datos nos rexistros, que en todo caso terá que se expresar, poderá dar lugar á exclusión do proceso de participación para obter a axuda ou subvención ou, noutro caso, á revogación do acto de outorgamento e, se procede, ao reintegro do importe concedido.
c) De conformidade co artigo 13.4º da lei 4/2006, do 30 de xuño, de transparencia e de boas prácticas na Administración pública galega, a consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
Segunda.-Esta orde adáptase ás normas básicas do Real decreto 887/2006, do 21 de xullo, polo que se aproba o Regulamento da Lei 38/2003, do 17 de novembro, xeral de subvencións, así como aos artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Disposicións derradeiras
Primeira.-Facúltase ao titular da dirección xeral de Ordenación e Calidade do Sistema Universitario
de Galicia para adoptar os actos e medidas necesarios para a aplicación desta orde.
Segunda.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 22 de febreiro de 2007.
Laura Sánchez Piñón
Conselleira de Educación e Ordenación Universitaria
ANEXO I
Financiamento de viaxes para estadías nalgún Estado membro da unión europea co obxecto de coñecer a lingua dese país
1º Obxecto.
O obxecto desta axuda é favorecer a aprendizaxe e o perfeccionamento dun segundo idioma nun país da Unión Europea ao tempo que establecer contacto con outras culturas, para así favorecer a adaptación ao EEES e facilitar a súa inserción laboral no contexto internacional.
2º Requisitos.
Poderán solicitar estas axudas os/as alumnos/as universitarios/as que cumpran os seguintes requisitos:
-Estar matriculado/a no curso 2006-2007, en calquera das universidades do sistema universitario de Galicia (Universidade da Coruña, Universidade de Santiago de Compostela e Universidade de Vigo) ou nos centros asociados da UNED en Galicia.
-Posuír unha nota media no seu expediente académico igual ou superior a 1 punto. No caso de alumnos de ensinanzas técnicas, a nota obtida polo alumno multiplicarase por un coeficiente corrector de 1,35 puntos.
-Cursar estudos regrados de carácter oficial e validez nacional de 1º ciclo, de 1º e 2º ciclo, de 3º ciclo (etapa de formación) ou un novo programa oficial de posgrao conducente ao título de máster.
-Ter superado no momento de presentación da solicitude 60 créditos en titulacións de 1º ciclo ou 120 créditos en titulacións de 1º e 2º ciclo, e no caso de 3º ciclo e programas oficiais de posgrao ter superados os estudos da titulación correspondente que dea acceso a eles.
-Atoparse matriculado, nos planos de estudos estruturados por créditos, polo menos, en 50 créditos, ou os que restan para adquirir a titulación.
-Realizar un curso de idiomas en calquera dos estados membros da Unión Europea, cunha duración mínima de dúas semanas e máxima de 12, e un mínimo de 15 horas lectivas semanais. O idioma que se desexe cursar deberá corresponderse co idioma oficial do país elixido.
Quedan excluídos desta convocatoria:
-Os/as alumnos/as que durante o curso 2006-2007 estean desfrutando do Programa Sócrates-Erasmus,
sempre e cando a estadía que pretendan realizar sexa para perfeccionar a lingua oficial do país no que se está a desenvolver o devandito programa.
-Os/as alumnos/as que teñan concedida unha axuda para a mesma finalidade, tanto dun organismo público como privado.
-Os/as alumnos/as que xa teñan desfrutado desta axuda en anteriores convocatorias.
3º Documentación.
a) Solicitude, segundo o modelo ED416A que figura como anexo III desta orde, asinada polo interesado e todos os membros da familia computables para efectos tributarios.
Nos casos en que o solicitante alegue a súa independencia familiar e económica, calquera que sexa o seu estado civil, deberá acreditar de maneira que faga fe esta circunstancia, os medios económicos cos que conta e a titularidade ou aluguer do seu domicilio, que todos os efectos, será o que o alumno habite durante o curso escolar. De non xustificar suficientemente estes extremos, a solicitude será obxecto de denegación.
b) Copia do DNI do/a solicitante e de todos os membros da familia computables para efectos tributarios.
c) Certificación académica completa ou copia compulsada en que se fará constar a nota media simple do expediente académico, obtida de acordo cos parámetros reflectidos no protocolo de colaboración subscrito o 21 de febreiro de 2005, entre a consellería e as universidades de Santiago de Compostela, A Coruña e Vigo, publicado no DOG do 23 de marzo de 2005 (resolución da Secretaría Xeral da Consellería de Educación e Ordenación Universitaria do 15 de marzo de 2005).
Os/as alumnos/as de 3º ciclo que estean cursando o segundo ano da etapa de formación deberán presentar ademais o certificado das cualificacións do 1º ano.
O alumnado que curse por primeira vez un programa oficial de posgrao conducente ao título de máster deberá presentar a certificación académica coa expresión da súa nota media que lle dá acceso a estes estudos.
d) Xustificante da matrícula correspondente ao curso 2006/2007.
e) Orixinal ou copia do programa do curso de idiomas ao que desexa asistir, en que deberá figurar o período de duración, o número de horas lectivas semanais e o lugar de destino.
f) Declaración xurada do solicitante conforme non percibe ningún outro tipo de bolsa ou axuda de ningunha outra entidade pública para a mesma finalidade coa que se entenderá cumprido o mesmo requisito exixido previo ao pagamento.
g) Documento facilitado pola entidade bancaria a nome do/a interesado/a, en que conste o número de conta do cliente e os códigos que identifican o banco, a oficina e o díxito de control.
4º Selección.
A selección será realizada pola comisión avaliadora en atención á cualificación obtida polo/a alumno/a en orde directamente proporcional á nota media do expediente académico.
Así mesmo, a comisión elaborará unha lista de suplentes, por orde de puntuación do seu expediente académico, en que figurarán os solicitantes que cumprindo os requisitos exixidos na convocatoria non acadaron un número de orde que lles permita ser adxudicatarios da bolsa.
No suposto de producirse algunha renuncia ou baixa, e tendo en conta o remanente de crédito, procederase a adxudicarlle a bolsa a aqueles solicitantes que figuren na lista de candidatos suplentes elaborada pola comisión e pola orde que nela aparecen, sempre que presenten a documentación xustificativa de ter realizado o curso, sinalada no punto 6 deste anexo, antes do 10 de outubro de 2007.
5º Contía.
A contía exacta determinarase atendendo aos seguintes criterios:
Criterios
Contía
-Expediente académico
Máximo: 500 euros
-Área xeográfica
Área xeográfica A: Dinamarca, Estonia, Finlandia, Suecia, Letonia e Lituania (400 euros).
Área xeográfica B: Alemaña, Austria, Bélxica, Bulgaria, Chipre, Eslovaquia, Eslovenia, Francia, Grecia, Holanda, Hungría, Irlanda, Italia, Luxemburgo, Malta, Polonia, Reino Unido, Rep. Checa e Romanía (300 euros).
Área xeográfica C: Portugal (180 euros)
-Duración da estadía.
Máximo: 90 euros/semana
-Ingresos familiares
Ata un máximo de 220 euros en rendas inferiores a 3.000 euros/membro da unidade familiar, establecendo tramos proporcionalmente ata un máximo de renda de 9.600 euros/membro
O importe global da bolsa non poderá superar os 2.200 euros.
6º Xustificación.
Os adxudicatarios que figuran na listaxe de concedidos así como os da listaxe de suplentes, se os houber, presentarán na Dirección Xeral de Ordenación e Calidade do SUG, no prazo máximo de 10 días naturais posteriores á publicación da orde de resolución no DOG, no caso de terse celebrada a actividade antes da dita publicación, e en todo caso antes do 10 de outubro de 2007, os documentos xustificativos seguintes:
a) Orixinal ou copia compulsada do certificado de asistencia ao curso para o que lle foi concedida a axuda traducido, no caso de estar en lingua estranxeira, a algunha das linguas oficiais desta comunidade autónoma e no que se especifique lugar e datas de realización.
b) No caso de terse producido variación nos datos achegados na declaración xurada de axudas presentada coa solicitude, deberá xuntar unha nova declaración en que consten os cambios producidos.
7º Pagamento.
As axudas concedidas faranse efectivas mediante libramento único e directo na conta bancaria indicada polo/a beneficiario/a.
ANEXO II
Axudas para asistencia a congresos, simposios, seminarios ou similares
1º Obxecto.
O obxecto desta axuda é favorecer a participación e asistencia dos estudantes universitarios do SUG a congresos, simposios, seminarios ou similares en que se traten aspectos relacionados coas materias obxecto de estudo na titulación cursada.
2º Requisitos.
Poderán solicitar estas axudas os/as alumnos/as universitarios/as que cumpran os seguintes requisitos:
-Estar matriculado no curso 2006-2007, en calquera das universidades do sistema universitario de Galicia (Universidade da Coruña, Universidade de Santiago de Compostela e Universidade de Vigo) ou nos centros asociados da UNED en Galicia, no derradeiro curso dunha titulación de primeiro ciclo; no segundo ciclo de titulacións de ciclo longo, na etapa de formación do terceiro ciclo, ou nun programa oficial de posgrao conducente ao título de máster.
-Atoparse matriculado, nos planos de estudos estruturados por créditos, polo menos, en 50 créditos, ou nos que faltan para adquirir a titulación.
-Posuír unha nota media no seu expediente académico igual ou superior a 1 punto. No caso de alumnos de ensinanzas técnicas, a nota obtida polo alumno multiplicarase por un coeficiente corrector de 1,35 puntos.
-Asistir a un congreso, seminario, simposio ou similar, organizado por universidades públicas, privadas ou outras institucións de recoñecido prestixio académico en que se traten aspectos relacionados coas materias obxecto dos estudos que están a realizar.
-Que as actividades teñan unha duración mínima de 30 horas acreditadas pola entidade organizadora.
Quedan excluídos desta convocatoria:
-Os/as alumnos/as que presenten máis dunha solicitude.
-Os/as alumnos/as que soliciten axuda para a realización dun máster, cursos de especialización, a distancia, on-line ou estudos propios das universidades.
3º Documentación.
a) Solicitude, segundo o modelo ED432A que figura como anexo IV desta orde, asinada polo interesado.
b) Copia do DNI do solicitante.
c) Certificación académica completa ou copia compulsada en que se fará constar a nota media simple do expediente académico, calculada de acordo cos parámetros reflectidos no protocolo de colaboración subscrito o 21 de febreiro de 2005, entre a consellería e as universidades de Santiago de Compostela, A Coruña e Vigo, publicado no DOG do 23 de marzo de 2005 (resolución da Secretaría Xeral da Consellería de Educación e Ordenación Universitaria do 15 de marzo de 2005).
Os alumnos de 3º ciclo que estean cursando o segundo ano da etapa de formación deberán presentar ademais o certificado das cualificacións do 1º ano.
O alumnado que curse por primeira vez un programa oficial de posgrao conducente ao título de máster deberá presentar a certificación académica coa expresión da súa nota media que lle da acceso a estes estudos.
d) Xustificante da matrícula correspondente ao curso 2006/2007.
e) Orixinal ou copia do programa das actividades do evento ao que desexa asistir, no que deberán figurar as horas de duración, lugar e data de celebración.
f) Declaración xurada do solicitante en que faga constar a vinculación existente entre as materias obxecto de estudo e as actividades a que se quere asistir.
g) Declaración xurada do solicitante conforme non percibe ningún outro tipo de bolsa ou axuda de ningunha outra entidade pública ou privada para a actividade obxecto desta orde.
h) Documento facilitado pola entidade bancaria a nome do interesado, en que conste o número de conta do cliente e os códigos que identifican o banco, a oficina, e o díxito de control.
i) Resumo da comunicación, póster ou achega ao congreso, simposio, seminario ou similar que, de ser o caso, presente o solicitante.
4º Selección.
A selección será realizada pola Comisión Avaliadora en atención á cualificación obtida polo/a alumno/a en orde directamente proporcional á nota media do expediente académico.
Terán preferencia para a concesión da axuda aqueles/as alumnos/as que participen no evento mediante a presentación de comunicación, póster ou similar.
Así mesmo, a comisión elaborará unha lista de suplentes, por orde de puntuación do seu expediente académico, en que figurarán os solicitantes que cumprindo os requisitos exixidos na convocatoria non acadaron un número de orde que lles permita ser adxudicatarios da bolsa.
No suposto de producirse algunha renuncia ou baixa, e tendo en conta o remanente de crédito, procederase a adxudicarlle a bolsa a aqueles solicitantes que figuren na lista de candidatos suplentes elaborada pola comisión e pola orde que nela aparecen, sempre que presenten a documentación xustificativa de ter realizado o curso, sinalada no punto 6º deste anexo, antes do 10 de outubro de 2007.
5º Contía.
A contía exacta determinarase atendendo aos seguintes criterios:
Criterios
Contía
-Expediente académico
Máximo 400 euros
Solicitantes que presenten comunicación, póster ou similar en función do lugar de celebración.
-En Galicia: máximo 100 euros-En España/Portugal: máximo 200 euros-Resto países europeos: máximo 400 euros-Resto países: máximo 500 euros
Solicitantes que non presenten comunicación, póster ou similar en función do lugar de celebración
-En Galicia: máximo 50 euros-En España/Portugal: máximo 100 euros-Resto países europeos: máximo 200 euros-Resto países: máximo 250 euros
O importe máximo de cada bolsa non poderá superar os 900 euros por solicitante.
6º Xustificación.
Os adxudicatarios que figuran na listaxe de concedidos así como os da listaxe de suplentes, se os houber, presentarán na Dirección Xeral de Ordenación e Calidade do SUG, no prazo máximo de 10 días naturais posteriores á publicación da orde de resolución no DOG, no caso de terse celebrada a actividade antes da dita publicación, e en todo caso antes do 10 de outubro de 2007, os documentos xustificativos seguintes:
a) Orixinal ou copia compulsada do certificado ou acreditación de asistencia á actividade para a que lle foi concedida a axuda e, se é o caso, de presentación da comunicación, póster ou similar, traducido, no caso de estar en lingua estranxeira, a algunha das linguas oficiais desta comunidade autónoma e no que se especifique lugar e datas de realización.
b) No caso de terse producida variación nos datos achegados na declaración xurada de axudas presentada coa solicitude, deberá achegar unha nova declaración na que consten os cambios producidos.
7º Pagamento.
As axudas concedidas faranse efectivas mediante libramento único e directo na conta bancaria indicada polo/a beneficiario/a.